Diari Oficial de la Generalitat Valenciana


Sumari del DOGV 7975, del 08-02-2017 (2017/979)

ORDRE 5/2017, de 2 de febrer, de la Conselleria de Justícia, Administració Pública, Reformes Democràtiques i Llibertats Públiques, per la qual es completa el disseny, l'estructura i l'organització de l'Oficina Judicial a la Comunitat Valenciana i es creen els Serveis Comuns Processals d'Ordenació del Procediment i d'Execució.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/02/02/5/dof/vci/html**

### Dades del document

Número de DOGV
:   7975

Data del DOGV
:   08-02-2017

Secció del DOGV
:   I. DISPOSICIONS GENERALS

Número del document
:   2017/979


Data del document
:   02-02-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Ordre

Correcció d'errades

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * sistema judicial
    * organització administrativa
    * legislació
    * reglament intern

ORDRE 5/2017, de 2 de febrer, de la Conselleria de Justícia, Administració Pública, Reformes Democràtiques i Llibertats Públiques, per la qual es completa el disseny, l'estructura i l'organització de l'Oficina Judicial a la Comunitat Valenciana i es creen els Serveis Comuns Processals d'Ordenació del Procediment i d'Execució. [2017/979]  
PREÀMBUL  
  
La Llei orgànica 19/2003, de 23 de desembre, de modificació de la Llei orgànica 6/1985, d'1 de juliol, del poder judicial, en la seua disposició transitòria quarta estableix que les comunitats autònomes amb competència en matèria d'Administració de justícia, organitzaran les oficines judicials en la forma regulada en la mateixa llei.  
L'article 49.1.36 de la Llei orgànica 5/1982, d'1 de juliol, de l'Estatut d'Autonomia de la Comunitat Valenciana, modificat per la Llei orgànica 1/2006, de 10 d'abril, atribueix a la Generalitat competència exclusiva en matèria d'Administració de justícia, sense perjuí del que disposa la legislació de desplegament de l'article 149.1.5 de la Constitució.  
De conformitat amb l'article 438.3 LOPJ, el disseny, creació i organització dels serveis comuns processals li correspon al Ministeri de Justícia o a les comunitats autònomes competents. L'article 36.1.1 de l'Estatut d'Autonomia de la Comunitat Valenciana, aprovat per mitjà de la Llei orgànica 5/1982, d'1 juliol, de l'Estatut d'Autonomia de la Comunitat Valenciana, i reformat per mitjà de la Llei orgànica 1/2006, de 10 d'abril, de reforma de la Llei Orgànica 5/1982, d'1 juliol, de l'Estatut d'Autonomia de la Comunitat Valenciana, li atribueix a la Generalitat la competència per a exercir en el territori de la Comunitat Valenciana, les competències que la LOPJ li reconega o atribuïsca al Govern de l'Estat.  
  
L'article 28.e de la Llei 5/1983, de 30 de desembre, de 1983, de Govern Valencià, atribueix als consellers la competència per a exercir la potestat reglamentària en les matèries pròpies de la seua conselleria, en forma d'ordres de la conselleria. La disposició transitòria quinze de la Llei orgànica del poder judicial, estableix que la determinació per cada Administració competent del disseny i organització de les oficines judicials radicades en els seus respectius territoris, d'acord amb l'estructura bàsica i en els termes regulats en la llei esmentada, es durà a terme de forma gradual i en funció de les possibilitats organitzatives, tècniques i pressupostàries de les administracions citades.  
L'Oficina Judicial dissenyada per la Llei Orgànica 19/2003, suposa, des del punt de vista organitzatiu, la creació de noves estructures destinades a racionalitzar i modernitzar els sistemes de gestió de l'Administració de justícia. I en el pla funcional, imposa als poders públics l'obligació d'adoptar les mesures necessàries per a garantir un servei pròxim, ràpid i de qualitat, d'acord amb la realitat tecnològica de la societat del segle XXI.  
Després de la reforma de 2003 l'Oficina Judicial queda dividida en dues unitats diferenciades: la Unitat Processal de Suport Directe i els Serveis Comuns Processals. Aquests últims, sense estar integrats en un òrgan judicial concret, assumeixen labors centralitzades de gestió i suport en actuacions derivades de l'aplicació de les lleis processals.  
Aquesta conselleria ha abordat el procés d'implantació integral de la nova Oficina Judicial a la Comunitat Valenciana mitjançant la seua entrada en funcionament per fases. La primera fase s'ha regulat per l'Ordre 27/2016, de 19 de setembre, de la Conselleria de Justícia, Administració Pública, Reformes Democràtiques i Llibertats Públiques, per la qual es crea el Servei Comú Processal d'Assumptes Generals en 35 partits judicials de la Comunitat Valenciana. Aquesta primera Ordre és específica i limitada únicament als Serveis Comuns Processals d'Assumptes Generals, ja que tenia per objecte adaptar a la legislació vigent els serveis comuns d'actes de comunicació creats en tots els partits judicials de la Comunitat l'any 2001, és a dir, prèviament a l'entrada en vigor de la Llei orgànica 19/2003, de 23 de desembre, de modificació de la Llei orgànica 6/1985, d'1 de juliol, del poder judicial. Alhora, i també amb anterioritat a la llei adés citada, s'havien creat en tots els partits judicials els centres de treball diferenciats denominats deganats, així com les oficines de registre i repartiment de les audiències provincials. La mencionada ordre de creació dels Serveis Comuns Processals d'Assumptes Generals ha refós en un sol servei comú processal aquests serveis, atés que les funcions que tenien atribuïdes eren precisament les previstes des de l'any 2003 per als serveis comuns processals generals.  
  
En una segona fase s'ha previst la implantació dels Serveis Comuns Processals d'Execució, els quals assumiran l'execució de les resolucions dictades per jutges, magistrats i lletrats de l'Administració de justícia en tots els procediments, en aquells aspectes en què no resulte imprescindible la intervenció del jutge o magistrat, els quals, després de la reforma processal duta a terme per la Llei 13/2009, de 3 de novembre, de reforma de la legislació processal per a la implantació de la nova Oficina Judicial, suposen la major part dels tràmits que comprenen l'execució dels plets, principalment en les jurisdiccions civil, social i contenciosa administrativa.  
En una tercera i última fase s'implantaran, en aquells partits judicials la dimensió dels quals ho aconselle, els Serveis Comuns Processals d'Ordenació del Procediment, els quals assumiran la tramitació dels procediments en tots aquells aspectes en què no resulte imprescindible la intervenció del jutge o magistrat de conformitat amb el que estableixen les lleis processals, i queda l'ordenació del procediment davall la competència dels lletrats de l'Administració de justícia destinats en aquests serveis.  
Ambdós serveis comuns processals, tant el d'execució com el d'ordenació del procediment, disposaran d'una estructura jerarquitzada al capdavant de la qual estarà un lletrat de l'Administració de justícia amb categoria de director. L'estructura del servei i la unitat de comandament permetran una homogeneïtat en l'execució de funcions i tasques per l'especialització en la tramitació dels expedients, unificant criteris, evitant la reiteració i duplicitat de tràmits, així com una major agilitat en l'execució de les mesures que, en definitiva, redundarà en la millora del servei públic. En funció del nombre d'òrgans a què preste servei, així com de la seua jurisdicció i/o especialització, aquests serveis comuns podran estructurar-se en seccions, a les que es dotarà dels corresponents llocs de treball i aquestes, al seu torn i si el servei ho requereix, en equips.  
Finalment, les Unitats Processals de Suport Directe a jutges i magistrats previstes en l'article 437 de la Llei orgànica del poder judicial, assistiran els jutges i magistrats en l'exercici de les funcions que els són pròpies, realitzant les actuacions necessàries per a l'exacte i eficaç compliment de quantes resolucions dicten.  
Per a això, en la present ordre s'ha dissenyat un model d'organització de l'Oficina Judicial en funció del nombre i tipus d'òrgans existents en cada partit judicial, i en el qual s'abordara la constitució d'un determinat tipus de servei comú en funció de la grandària.  
Pel que fa als òrgans jurisdiccionals col·legiats, aquests no quedaran al marge del procés adés descrit. Tal com preveu l'article 436.4 de la Llei orgànica del poder judicial, l'Oficina Judicial pot prestar suport a òrgans d'àmbit provincial i també a aquells amb competències en tota la comunitat autònoma. Així doncs, aquesta ordre pretén també arreplegar les previsions per al disseny de l'estructura organitzativa de l'oficina judicial que presta suport als diferents tribunals col·legiats de la Comunitat.  
Tot aquest procés anirà acompanyat de la corresponent gestió del canvi que inclourà formació especialitzada dels funcionaris, perquè els permeta adaptar-se a la nova organització.  
En virtut de tot el que s'ha dit adés i del que disposa el Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques,  
  
ORDENE  
  
CAPÍTOL PRIMER  
Del disseny, estructura i organització de la nova Oficina Judicial a la Comunitat Valenciana  
  
Article 1. Objecte de l'ordre  
L'objecte general de l'ordre és completar el disseny, estructura i organització de l'Oficina Judicial, la qual cosa es duu a terme a través dels quatre apartats següents:  
a) La creació de les Unitats Processals de Suport Directe.  
b) La creació i definició del Servei Comú Processal d'Assumptes Generals per als òrgans col·legiats que no s'hagueren creat amb anterioritat.  
c) La creació i definició del Servei Comú Processal d'Ordenació del Procediment.  
d) La creació i definició del Servei Comú Processal Execució.  
  
Article 2. Estructura, organització i disseny de la nova Oficina Judicial a la Comunitat Valenciana  
1. D'acord amb la Llei orgànica 6/1985, d'1 de juliol, del poder judicial, l'Oficina Judicial és l'organització de caràcter instrumental que serveix de suport i auxili a l'activitat jurisdiccional de jutges i tribunals.  
  
2. L'Oficina Judicial s'estructura en dos tipus d'unitats: les unitats processals de suport directe i els serveis comuns processals.  
3. En l'àmbit de l'Administració de justícia de la Comunitat Valenciana, s'estableixen tres models d'estructura i organització en funció del nombre d'òrgans judicials existents en els diversos partits judicials:  
  
a) El model base que s'implantarà en aquells partits judicials que compten amb dos o tres òrgans judicials. En aquests partits hi haurà tantes unitats processals de suport directe com òrgans judicials existisquen en el partit judicial. Així mateix, s'implantarà un únic Servei Comú Processal que assumirà les funcions d'assumptes generals i d'execució de tots els òrgans del partit judicial. En aquests casos la denominació serà la de Servei Comú Processal d'Assumptes Generals i d'Execució.  
  
b) El model reduït s'implantarà en aquells partits judicials que compten amb més de tres i menys de deu òrgans judicials. En aquests partits, a més de les unitats processals de suport directe, s'implantarà un Servei Comú Processal d'Assumptes Generals i un Servei Comú d'Execució.  
c) El model complet s'implantarà en aquells partits judicials que compten amb, almenys, deu òrgans judicials. En aquests partits judicials, a més de les unitats processals de suport directe i dels serveis comuns previstos en el model anterior, s'implantarà un Servei Comú d'Ordenació del Procediment.  
d) En el Tribunal Superior de Justícia de la Comunitat Valenciana hi haurà tantes unitats processals de suport directe com sales o seccions hi haguera en funcionament. S'implantarà també un Servei Comú Processal, que assumirà les funcions d'assumptes generals i d'execució de tots els òrgans col·legiats del tribunal. Així mateix, es crearà un Servei Comú d'Ordenació del Procediment, que podrà dividir-se en diferents seccions, segons els distints ordres jurisdiccionals.  
  
  
  
CAPÍTOL SEGON  
De la creació i funcions de les Unitats Processals   
de Suport Directe  
  
Article 3. Creació de les Unitats Processals de Suport Directe  
Les Unitats Processals de Suport Directe són aquelles unitats de l'oficina judicial que assisteixen directament als jutges i magistrats en l'exercici de les funcions jurisdiccionals que els són pròpies.  
En l'àmbit de l'Administració de justícia de la Comunitat Valenciana es creen tantes unitats processals de suport directe com jutjats o, si és el cas, sales o seccions de tribunals que estiguen creats i en funcionament, integrant, junt amb els seus titulars, l'òrgan judicial corresponent.  
  
En l'annex I de la present ordre s'indiquen les Unitats Processals de Suport Directe que es constituiran per aplicació d'aquella. Quan es constituïsca un nou jutjat, sala o secció, es crearà igualment una unitat processal de suport directe per a assistir als seus titulars.  
  
Article 4. Funcions de les Unitats Processals de Suport Directe  
Corresponen a les unitats processals de suport directe les funcions següents:  
a) Assistir als jutges i magistrats en l'elaboració de les resolucions d'admissió que els corresponguen o d'inadmissió de l'escrit iniciador del procés i en l'elaboració de la resolució sobre admissió de prova i la seua realització en l'acte del juí.  
b) Donar suport en el dictat de qualsevol resolució limitadora de drets i en el dictat de les sentències, així com en el dictat de l'ordre general per a la seua execució.  
c) Donar suport en la resolució dels recursos interposats contra resolucions processals de què hagen de conèixer els jutges i magistrats.  
  
d) Gestionar la tramitació no atribuïda al servei comú d'ordenació del procediment en els partits en què existisca aquest servei comú. On no existisca, les unitats processals de suport directe assumiran tota la tramitació no reservada al servei comú d'execució.  
e) Assistir tècnicament i recolzar-los en l'elaboració de qualsevol altra resolució que els corresponga i en qualsevol altra funció que les lleis atribuïsquen als jutges i magistrats.  
  
  
CAPÍTOL TERCER  
De la creació, estructura i funcions del Servei Comú Processal d'Ordenació del Procediment  
  
Article 5. Creació dels Serveis Comuns Processals d'Ordenació del Procediment  
Els serveis comuns processals d'ordenació del procediment assumeixen la tramitació dels procediments dels diversos òrgans jurisdiccionals en tots aquells tràmits en què no resulte imprescindible la intervenció del jutge o magistrat.  
En l'àmbit de l'Administració de justícia de la Comunitat Valenciana es creen els Serveis Comuns Processals d'Ordenació del Procediment en tots aquells partits judicials que compten amb deu o més òrgans judicials, així com en el Tribunal Superior de Justícia de la Comunitat Valenciana.  
Els òrgans a què prestarà servei cada servei comú processal d'ordenació del procediment, són els que figuren en l'annex I de la present ordre.  
  
Article 6. Estructura  
1. Al capdavant del Servei Comú Processal d'Ordenació del Procediment estarà un director del servei que pertanyerà al cos superior jurídic de lletrats de l'Administració de justícia.  
2. Els serveis comuns processals d'ordenació del procediment es podran estructurar en seccions, dirigides cadascuna per un/a lletrat/da de l'Administració de justícia, que assumiran la tramitació dels procediments d'una o unes quantes jurisdiccions. Les seccions, al seu torn, podran estar dividides en equips de treball dirigits per funcionari del cos que es determine en la relació de llocs de treball. Podran crear-se equips de treball, encara que no hi haja seccions. En aquest cas, els dits equips dependran directament del director del servei comú.  
  
3. En aquells partits judicials en què, atenent al nombre d'òrgans judicials o càrregues de treball s'estime necessari, podrà haver-hi diferents serveis comuns processals d'ordenació del procediment per tipus de jurisdicció o per classe d'òrgan judicial. En els partits judicials que compten amb menys de deu òrgans judicials, les funcions del servei comú d'ordenació del procediment les assumiran les unitats processals de suport directe.  
  
Article 7. Funcions  
1. Corresponen als serveis comuns processals d'ordenació del procediment les funcions següents:  
a) Verificació dels requisits i esmena de defectes previs a l'admissió o inadmissió els escrits iniciadors del procediment. Admissió dels escrits iniciadors del procediment en els ordres civil, social i contenciós administratiu, una vegada verificat que compleixen els requisits d'admissibilitat que corresponguen i de conformitat amb les lleis de procediment.  
b) Gestió i tramitació del procediment en fase declarativa.  
c) Gestió i tramitació dels recursos interposats enfront de les resolucions del lletrat de l'Administració de justícia dictades en la fase declarativa.  
d) Gestió de l'agenda d'assenyalaments relatius a juís, vistes i compareixences mitjançant un sistema d'agenda informàtica, d'acord amb els criteris de caràcter general i sobre la duració estimada dels actes a assenyalar que determine el titular de l'òrgan judicial o la presidència de la sala o secció en els tribunals.  
e) Realització dels tràmits necessaris per a donar curs a la pràctica de la prova.  
f) Manteniment i conservació dels expedients judicials en tràmit.  
  
g) Impuls i tramitació dels assumptes de jurisdicció voluntària que les lleis atribuïsquen als jutges i lletrats de l'Administració de justícia del partit judicial i realització dels actes de conciliació que li corresponguen.  
h) Qualsevol altra funció de tràmit del procediment que les lleis no atribuïsquen expressament al jutge o magistrat.  
2. Les anteriors funcions es duran a terme en coordinació amb les corresponents unitats processals de suport directe i amb la resta de serveis comuns processals.  
3. En l'àmbit mercantil, i quant als procediments concursals, l'ordenació del procediment ha d'estendre's a la fase de liquidació del concurs regulada en la Llei concursal.  
  
  
CAPÍTOL QUART  
De la creació, estructura i funcions del Servei Comú Processal d'Execució  
  
Article 8. Creació dels Serveis Comuns Processals d'Execució  
Els serveis comuns processals d'execució assumeixen les funcions d'execució de les resolucions judicials i de les que dicten els lletrats de l'Administració de justícia, d'acord amb les corresponents lleis processals, que no requerisquen la intervenció judicial directa.  
  
En l'àmbit de l'Administració de justícia de la Comunitat Valenciana es creen els serveis comuns processals d'execució en tots aquells partits judicials que compten amb quatre o més òrgans judicials.  
  
Els òrgans a què prestarà servei cada servei comú processal d'execució del procediment, són el que figuren en l'annex I de la present ordre.  
En el Tribunal Superior de Justícia de la Comunitat Valenciana, les funcions d'execució les assumirà el mateix servei comú processal que tinga atribuïdes les funcions d'assumptes generals, el qual es crea per la present ordre.  
En els partits judicials amb dos o tres òrgans judicials, l'actual Servei Comú Processal d'Assumptes Generals assumirà les funcions previstes per als serveis comuns processals d'execució, i passa a denominar-se Servei Comú d'Assumptes Generals i d'Execució.  
  
Article 9. Estructura  
Al capdavant del Servei Comú Processal d'Execució estarà un director del servei, que pertanyerà al cos superior jurídic de lletrats de l'Administració de justícia.  
Els serveis comuns processals d'execució es poden estructurar en seccions, dirigides cada una d'aquestes per un lletrat de l'Administració de justícia, que assumiran l'execució d'una o unes quantes jurisdiccions. Les seccions, al seu torn, podran estar dividides en equips de treball dirigits per funcionari del cos que es determine en la relació de llocs de treball. Podran crear-se equips de treball, encara que no hi haja seccions. En aquest cas, els equips esmentats dependran directament del director del servei comú.  
En aquells partits judicials en què, atenent el nombre d'òrgans judicials o càrregues de treball, s'estime necessari, podrà haver-hi diferents serveis comuns processals d'execució per tipus de jurisdicció o per classe d'òrgan judicial.  
  
Article 10. Funcions  
Corresponen als serveis comuns processals d'execució les funcions següents:  
1. En l'ordre jurisdiccional penal:  
a) Tramitació de manaments de presó o, si és el cas, d'ordres de crida i cerca dictades en fase d'execució.  
b) Tramitació de la suspensió de les penes i indults.  
c) Tramitació de l'acumulació de penes.  
d) Realització dels tràmits necessaris per a l'execució de les penes privatives de drets.  
e) Realització dels tràmits necessaris per a poder portar a efecte la liquidació de condemnes.  
f) Tramitació de totes les actuacions necessàries per a fer efectives les responsabilitats pecuniàries i aquelles necessàries per a donar la destinació legal a les quantitats obtingudes.  
g) Tramitació de la retenció de permisos oficials i comunicacions subsegüents.  
h) Anotacions, actualitzacions i comunicacions als registres públics.  
  
i) Qualsevol altra funció d'execució que les lleis no atribuïsquen expressament en titular de l'òrgan judicial.  
2. En la resta d'ordres jurisdiccionals:  
a) Tramitació i resolució de les incidències a esmenar derivades de l'examen de la demanda executiva pel jutge o magistrat i qüestions processals prèvies a l'admissió.  
b) Tramitació o gestió de la sol·licitud inicial d'execució provisional i parcial.  
c) Substanciació d'incidències processals.  
d) Tramitació de totes les actuacions i diligències necessàries per a dur a terme l'execució.  
e) Esbrinament del patrimoni, embargaments i subhastes.  
f) Realització dels tràmits necessaris per a l'adopció de mesures alternatives a la subhasta judicial, en els supòsits d'execució no dineràries, i si s'ha desatès el requeriment, actuacions procedents a instàncies de l'executant.  
g) Qualsevol altra funció d'execució que les lleis no atribuïsquen expressament al jutge o magistrat.  
Les anteriors funcions es duen a terme en coordinació amb les corresponents unitats processals de suport directe i amb la resta de serveis comuns processals.  
  
  
CAPÍTOL CINQUÉ  
Disposicions comunes a totes les unitats de l'Oficina Judicial  
  
Article 11. Direcció dels Serveis Comuns Processals  
Correspon als directors dels serveis comuns processals la superior direcció de les seccions i equips de treball que s'hi constituïsquen.   
  
Els caps de secció dirigiran les seccions que, si és el cas, es constituïsquen en els serveis comuns processals. Així mateix, coordinaran el treball dels equips que depenguen de la seua secció.  
Els caps d'equip es responsabilitzaran i dirigiran els equips a càrrec seu, sense perjuí de la jerarquia adés descrita.  
  
Article 12. Àmbit d'actuació  
Els serveis comuns processals tindran la seua seu en les localitats que siguen capital de partit judicial i tindrà per àmbit d'actuació el partit judicial. Podran no obstant això crear-se serveis que estenguen el seu àmbit a més d'un partit judicial.  
Els serveis comuns processals del Tribunal Superior de Justícia de la Comunitat Valenciana tindran la seua seu on la tinguen els òrgans col·legiats als quals presten suport i tindran l'àmbit d'actuació que els corresponga.  
En els partits judicials de les capitals de província o en aquells en què existisca alguna secció de l??Audiència Provincial, els serveis comuns creats podran estendre el seu àmbit d'actuació a tribunals amb seu en aquelles. En aquests casos, l'àmbit d'actuació es farà constar expressament en la resolució en què s'acorde la seua entrada en funcionament.  
  
Article 13. Organització  
L'organització de les unitats processals de suport directe i dels serveis comuns processals haurà de respectar i complir el que estableixen els protocols d'actuació que per a cada àrea d'activitat aprove el secretari de Govern a proposta dels secretaris coordinadors provincials. En tot cas, els protocols d'actuació s'adaptaran al disseny i organització dels serveis comuns processals establits per la Generalitat, així com a les funcions assignades a cada un dels llocs de treball.  
  
  
Article 14. Dependència funcional i orgànica del personal  
El personal al servei de l'Administració de justícia destinat en les unitats processals de suport directe i en els serveis comuns processals depenen funcionalment dels lletrats de l'Administració de justícia que hi presten els seus serveis, i orgànicament del director o directora de la Generalitat Valenciana responsable de les competències transferides en matèria de personal al servei de l'Administració de justícia.  
  
  
Article 15. Promoció de l'ús del valencià  
Es promourà l'ús del valencià en les unitats processals de suport directe i els serveis comuns processals, mitjançant iniciatives que garantisquen el dret dels valencians i les valencianes a dirigir-se a l'Administració de justícia en qualsevol de les dues llengües oficials i a rebre la resposta en la mateixa llengua utilitzada.  
  
  
DISPOSICIONS ADDICIONALS  
  
Primera. Estructura inicial  
L'estructura inicial dels serveis comuns processals serà la que consta en l'annex II de la present ordre. L'annex esmentat podrà ser modificat per resolució de la directora o el director general de la Generalitat competent en matèria d'oficina judicial i fiscal, per a adaptar-la a les necessitats organitzatives i funcionals que es plantegen en els diferents partits judicials.  
  
Segona. Entrada en funcionament  
Les unitats processals de suport directe i els serveis comuns processals creats per aquesta ordre, entraran en funcionament en la data que s'establisca per a cada un mitjançant una resolució de la directora o el director general de la Generalitat, competent en matèria d'oficina judicial i fiscal. L'entrada en funcionament podrà afectar tots o a part dels òrgans judicials d'un partit judicial. Així mateix, es podrà acordar l'entrada en funcionament d'un servei comú processal únicament amb una o algunes de les seccions i/o equips previstos en l'annex II de la present ordre. En la resolució esmentada es determinarà l'àmbit d'actuació i les funcions que efectivament assumeix de les previstes en aquesta ordre.  
  
  
  
DISPOSICIONS FINALS  
  
Primera. Habilitació per al desenvolupament d'aquesta ordre  
Es faculta el titular de l'òrgan directiu que tinga assumides les competències en matèria de justícia, per a dictar les disposicions necessàries en aplicació i desenvolupament del que disposa la present ordre en l'àmbit de les seues competències.  
  
Segona. Entrada en vigor  
Aquesta ordre entrarà en vigor l'endemà de publicar-se en el Diari Oficial de la Generalitat Valenciana.  
  
València, 2 de febrer de 2017  
  
La consellera de Justícia, Administració Pública,   
Reformes Democràtiques i Llibertats Públiques,  
GABRIELA BRAVO SANESTANISLAO


Còpia Permalink ELI